[pic] | EUROOPAN YHTEISÖJEN KOMISSIO |

Bryssel 11.1.2006

SEK(2006) 19 lopullinen

KOMISSION LAUSUNTO

liiallisen alijäämän olemassaolosta Yhdistyneessä kuningaskunnassa

KOMISSION LAUSUNTO

liiallisen alijäämän olemassaolosta Yhdistyneessä kuningaskunnassa

YLEISET NÄKÖKOHDAT

1. Perustamissopimuksen 104 artiklassa määrätään liiallisia alijäämiä koskevasta menettelystä, jonka tarkoituksena on varmistaa, että jäsenvaltiot välttävät liiallisia julkisen talouden alijäämiä tai korjaavat ne silloin kuin niitä esiintyy. Liiallisia alijäämiä koskevasta menettelystä säädetään lisäksi liiallisia alijäämiä koskevan menettelyn täytäntöönpanon nopeuttamisesta ja selkeyttämisestä annetussa neuvoston asetuksessa (EY) N:o 1467/97[1], joka on osa vakaus- ja kasvusopimusta. Vaikka suurin osa sääntelystä koskee Yhdistynyttä kuningaskuntaa samalla tavoin kuin muita maita, jotka eivät osallistu euroalueeseen, eräistä Yhdistyneeseen kuningaskuntaan liittyvistä määräyksistä annetun pöytäkirjan 5 kohdassa määrätään, että perustamissopimuksen 104 artiklan 1 kohdan mukaista velvoitetta välttää liiallisia julkistalouden alijäämiä ei sovelleta Yhdistyneeseen kuningaskuntaan, ellei se siirry talous- ja rahaliiton kolmanteen vaiheeseen[2]. Talous- ja rahaliiton toisessa vaiheessa Yhdistyneen kuningaskunnan on perustamissopimuksen 116 artiklan 4 kohdan mukaisesti sen sijaan pyrittävä välttämään liiallisia julkistalouden alijäämiä. Liiallisia alijäämiä koskevaa menettelyä sovelletaan Yhdistyneeseen kuningaskuntaan käyttäen perustana sen budjettivuotta (huhtikuusta maaliskuuhun).

2. Perustamissopimuksen 104 artiklan 2 kohdan mukaan komission on tarkasteltava talousarviota koskevan kurinalaisuuden noudattamista seuraavilla kahdella arviointiperusteella: a) ylittääkö ennakoitu tai toteutunut julkistalouden alijäämä suhteessa bruttokansantuotteeseen (BKT) määritellyn 3 prosentin viitearvon (paitsi jos alijäämä on pienentynyt merkittävästi ja jatkuvasti tasolle, joka on lähellä viitearvoa, taikka jos viitearvon ylittäminen on vain poikkeuksellista ja väliaikaista ja alijäämä on edelleen lähellä viitearvoa); ja b) ylittääkö julkinen velka suhteessa BKT:hen määritellyn 60 prosentin viitearvon (ottamatta lukuun tapauksia, joissa julkinen velka pienenee riittävästi ja lähestyy riittävän nopeasti viitearvoa).

3. Perustamissopimuksen 104 artiklan 3 kohdassa määrätään, että jos jäsenvaltio ei täytä jommankumman tai kummankaan arviointiperusteen mukaisia vaatimuksia, komissio laatii asiasta kertomuksen. Tässä kertomuksessa ”otetaan huomioon myös se, ylittääkö julkistalouden alijäämä julkiset investointimenot, sekä muut merkitykselliset tekijät, jäsenvaltion keskipitkän aikavälin taloudellinen tilanne ja talousarviotilanne mukaan luettuina”, siten kuin edellä mainitun asetuksen 2 artiklan 3 kohdassa on täsmennetty. Asetuksessa myös säädetään, että kertomuksessa otetaan huomioon muut tekijät, jotka ovat kyseisen jäsenvaltion mielestä merkityksellisiä laadittaessa kattavaa kvalitatiivista arviota viitearvon ylittymisestä ja jotka jäsenvaltio on esittänyt komissiolle ja neuvostolle.

4. Komissio antoi 21 päivänä syyskuuta 2005 perustamissopimuksen 104 artiklan 3 kohdan mukaisen Yhdistynyttä kuningaskuntaa koskevan kertomuksen. Kertomus perustui tietoihin, joita Yhdistyneen kuningaskunnan viranomaiset antoivat liiallisia alijäämiä koskevan menettelyn yhteydessä elokuussa 2005, ja komission yksiköiden laatimaan taloutta koskevaan väliarviointiin.

5. Talous- ja rahoituskomitea antoi 30 päivänä syyskuuta 2005 perustamissopimuksen 104 artiklan 4 kohdan mukaisesti lausunnon komission kertomuksesta.

6. Perustamissopimuksen 104 artiklan 5 kohdassa edellytetään, että komissio antaa lausunnon neuvostolle, jos komissio katsoo, että jäsenvaltiossa on tai siellä voi ilmetä liiallinen alijäämä. Jotta voitaisiin päätellä, onko jäsenvaltiossa tai voiko siellä ilmetä liiallinen alijäämä, komissio katsoo, että on otettava huomioon i) sen omassa perustamissopimuksen 104 artiklan 3 kohdan mukaisessa kertomuksessa esitetyt päätelmät, ja ii) talous- ja rahoituskomitean lausunto komission kertomuksesta. Komissio on tehnyt näiden perusteella Yhdistynyttä kuningaskuntaa koskevia huomioita ottaen huomioon komission yksiköiden syksyn 2005 talousennusteet (jotka julkaistiin 17 päivänä marraskuuta 2005).

YHDISTYNYTTÄ KUNINGASKUNTAA KOSKEVIA HUOMIOITA

7. Sen jälkeen kun Yhdistynyttä kuningaskuntaa koskenut edellinen liiallisia alijäämiä koskeva menettely kumottiin toukokuussa 1998, Yhdistyneen kuningaskunnan julkisen talouden rahoitusasema oli 1990-luvun lopulla ylijäämäinen, mutta tilanne muuttui niin, että vuonna 2003/04[3],[4] alijäämä oli 3,2 prosenttia suhteessa BKT:hen. Näin alijäämä ylitti perustamissopimuksen mukaisen viitearvon ensimmäisen kerran vuoden 1997 jälkeen. Tämä kehitys vastasi julkisen talouden rakenteellisen rahoitusaseman muuttumista noin 4 prosenttiyksiköllä suhteessa BKT:hen vuosien 1999/00 ja 2003/04 välisenä aikana. Julkisen talouden menosuhde kasvoi näinä vuosina alle 40 prosentista noin 43 prosenttiin suhteessa BKT:hen. Julkisen talouden kiinteän pääoman bruttomuodostus kasvoi saman kauden aikana 1,2 prosentista 1,6 prosenttiin suhteessa BKT:hen. Julkinen velka väheni 37,6 prosenttiin suhteessa BKT:hen vuonna 2002/03, minkä jälkeen velka on lisääntynyt. Tämä kehitys yhdessä korkokehityksen kanssa johti korkomaksujen vähenemiseen tällä kaudella 2,9 prosentista 2,0 prosenttiin suhteessa BKT:hen. Koska vuoden 2003/04 alijäämä ylitti viitearvon, komissio aloitti liiallisia alijäämiä koskevan menettelyn, johon liittyvä perustamissopimuksen 104 artiklan 3 kohdan mukainen kertomus laadittiin huhtikuussa 2004[5]. Koska alijäämän kuitenkin arvioitiin ylittävän 3 prosentin viitearvon suhteessa BKT:hen vain vähäisessä määrin ja todennäköisesti väliaikaisesti, sitä ei katsottu liialliseksi.

8. Yhdistyneen kuningaskunnan liiallisia alijäämiä koskevan menettelyn yhteydessä elokuussa 2005 ilmoittamien tietojen mukaan sen julkisen talouden alijäämä pysyi 3,2 prosenttina suhteessa BKT:hen[6] budjettivuonna 2004/05 ja ylitti siten perustamissopimuksen mukaisen 3 prosentin viitearvon. Budjettivuodelle 2004/05 ilmoitettu alijäämäluku oli alustava osoitus perustamissopimuksessa ja vakaus- ja kasvusopimuksessa tarkoitetun liiallisen alijäämän olemassaolosta Yhdistyneessä kuningaskunnassa. Tämän vuoksi komissio antoi 21 päivänä syyskuuta 2005 perustamissopimuksen 104 artiklan 3 kohdan mukaisen kertomuksen, jossa se arvioi perustamissopimuksen mukaisten julkisen talouden alijäämää ja julkista velkaa koskevien velvoitteiden täyttymistä[7]. Kertomuksessa katsottiin, että vaikka budjettivuoden 2004/05 alijäämä ylittikin perustamissopimuksen mukaisen 3 prosentin viitearvon, se pysyi lähellä sitä. Viitearvon ylittyminen ei ollut poikkeuksellinen. Ylityksen syynä ei ollut sellainen poikkeuksellinen tapahtuma, jota Yhdistyneen kuningaskunnan viranomaiset eivät kyenneet hallitsemaan, eikä talouden vakava taantuma. Kertomuksessa arvioitiin 3,2 prosentin kasvun vuonna 2004 ylittävän potentiaalisen kasvun. Sama koski myös budjettivuoden 2004/05 kasvua. Tuotantokuilun arvioitiin olevan vuonna 2004 positiivinen. Alijäämän väliaikaisuuden osalta voidaan todeta, että Yhdistyneen kuningaskunnan talouden tilaa ja julkisen talouden rahoitusasemaa kuvaavien väliaikaisten ja tarkistettujen näkymien perusteella alijäämän odotettiin olevan 3 prosentin yläpuolella vuosina 2005/06 ja 2006/07.

9. Talous- ja rahoituskomitea antoi 30 päivänä syyskuuta 2005 perustamissopimuksen 104 artiklan 4 kohdan mukaisen lausuntonsa, joka on yhdenmukainen komission kertomuksessa esitetyn arvion kanssa. Lausunnossa todetaan, että liiallista alijäämää ei voida pitää väliaikaisena. Komitea suositti kuitenkin, että ennen kuin liiallisia alijäämiä koskevassa menettelyssä edettäisiin, olisi odotettava komission syksyn 2005 talousennusteen valmistumista.

10. Komission yksiköiden syksyn 2005 talousennusteessa, jossa Yhdistyneen kuningaskunnan finanssipolitiikan oletetaan pysyvän ilmoitetun mukaisena, alijäämän odotetaan kasvavan hieman alle 3½ prosenttiin suhteessa BKT:hen vuonna 2005/06 ja pysyvän yli 3 prosenttina suhteessa BKT:hen vuonna 2006/07. Ennusteet vahvistivat komission perustamissopimuksen 104 artiklan 3 kohdan mukaisessa kertomuksessa esittämän arvion ja talous- ja rahoituskomitean 104 artiklan 4 kohdan mukaisesti antaman lausunnon, joiden mukaan alijäämän odotettiin olevan edelleen yli 3 prosenttia suhteessa BKT:hen vuosina 2005/06 ja 2006/07, eikä ylittyminen siten ollut väliaikaista. Näiden ennusteiden perusteella vahvistetaan, että alijäämän 3 prosentin viitearvon ylittyminen ei ole poikkeuksellista eikä väliaikaista, vaikka alijäämä onkin lähellä viitearvoa.

11. Komission yksiköiden syksyn talousennusteen jälkeen Yhdistynyt kuningaskunta ilmoitti 5 päivänä joulukuuta 2005 parlamentille annetussa talousarvion valmisteluraportissa (Pre-Budget Report) finanssipoliittisista toimenpiteistä. Yhdistyneen kuningaskunnan viranomaisten laskelmien mukaan nämä toimenpiteet merkitsevät nettomääräisesti, että politiikkaa löysennetään kuluvana budjettivuotena 0,1 prosenttiyksiköllä suhteessa BKT:hen ja kiristetään vuonna 2006/07 0,1 prosenttiyksiköllä suhteessa BKT:hen ilmoitetun politiikan peruslinjasta (joka oli syksyn talousennusteiden pohjana). Talousarvion valmisteluraportissa Yhdistyneen kuningaskunnan viranomaiset odottavat alijäämän alittavan 3 prosenttia vuonna 2006/07. Kun nämä toimenpiteet, jotka ovat kaikki rakenteellisia, otetaan huomioon, komissio odottaa alijäämän yhä ylittävän 3 prosenttia suhteessa BKT:hen niin, että se olisi vuonna 2006/07 3,1 prosenttia suhteessa BKT:hen. Alijäämä ei siten ole väliaikainen.

12. Perustamissopimuksen sekä vakaus- ja kasvusopimuksen määräysten mukaisesti komissio analysoi kertomuksessaan myös merkityksellisiä tekijöitä. Vakaus- ja kasvusopimuksen mukaan nämä edellytykset voidaan ottaa huomioon liiallisen alijäämän olemassaolosta tehtävää päätöstä edeltävissä vaiheissa ainoastaan silloin, jos alijäämä pysyy lähellä viitearvoa ja viitearvon ylitys on väliaikaista. Nämä kaksi vaatimusta eivät täyty Yhdistyneen kuningaskunnan tapauksessa. Tämän vuoksi tässä lausunnossa ei oteta huomioon muita merkityksellisiä tekijöitä. Tämä arvio viittaa siihen, että alijäämää koskeva perustamissopimuksen vaatimus ei toteudu.

13. Sen sijaan julkinen velka pysyy selvästi alle 60 prosentin viitearvon (liiallisia alijäämiä koskevan menettelyn yhteydessä elokuussa ilmoitettujen tietojen mukaan se oli 40,8 prosenttia suhteessa BKT:hen budjettivuonna 2004/05), vaikka velkasuhde onkin todellisen ja ennustetun perusalijäämän suuruuden huomioon ottaen kasvussa. Komission syksyn talousennusteessa velkasuhteen ennustetaan olevan vuonna 2007/08 noin 44½ prosenttia suhteessa BKT:hen.

PÄÄTELMÄ

14. Seurattuaan Yhdistyneen kuningaskunnan julkisen talouden tilannetta ja erityisesti perustamissopimuksen 104 artiklan 2 kohdan vaatimusten noudattamista komissio on päättänyt laatia asiasta perustamissopimuksen 104 artiklan 3 kohdan mukaisen kertomuksen. Otettuaan huomioon oman kertomuksensa, talous- ja rahoituskomitean lausunnon, komission yksiköiden syksyn 2005 talousennusteen ja Yhdistyneen kuningaskunnan joulukuussa 2005 antaman talousarvion valmisteluraportin komissio katsoo, että Yhdistyneellä kuningaskunnalla on liiallinen julkisen talouden alijäämä.

[1] EYVL L 209, 2.8.1997, s. 6; asetus sellaisena kuin se on muutettuna neuvoston asetuksella (EY) N:o 1056/2005 (EUVL L 174, 7.7.2005, s. 5). Huomioon on otettu myös talous- ja rahoituskomitean lausunto, joka koskee vakaus- ja kasvusopimuksen täytäntöönpanon yksityiskohtaisia sääntöjä sekä vakaus- ja lähentymisohjelmien muodon ja sisällön suuntaviivoja, ja jonka Ecofin-neuvosto on hyväksynyt 11 päivänä lokakuuta 2005.

[2] http://europa.eu.int/eur-lex/en/treaties/selected/livre340.html

[3] Ilmoitus liiallisia alijäämiä koskevasta menettelystä elokuussa 2005, tarkistettu alaspäin 3,3 prosentista suhteessa BKT:hen. Eurostat todensi 26 päivänä syyskuuta 2005 Yhdistyneen kuningaskunnan elokuussa toimittamat tiedot.

[4] Tässä esitetyissä Yhdistyneen kuningaskunnan julkisen talouden rahoitusasemaa koskevissa toteutumatiedoissa sovelletaan Eurostatin UMTS-tulojen kohdentamisesta 14 päivänä heinäkuuta 2000 tekemää päätöstä. Yhdistynyt kuningaskunta ei ole yleisesti soveltanut tätä päätöstä julkaistessaan kotimaassa julkista taloutta koskevia tietoja. Tämän seurauksena nettoluotonantoa koskeva luku on Eurostatin päätöstä noudattaen vuodessa noin 0,1 prosenttiyksikköä pienempi suhteessa BKT:hen kuin Yhdistyneen kuningaskunnan kansantalouden tilinpitoa koskevissa tiedoissa on vuodesta 2001 ja vuodesta 2001/02 lähtien esitetty.

[5] Katso

http://europa.eu.int/comm/economy_finance/about/activities/sgp/country/edp/edprep2004_uk.pdf

[6] Vuoden 2004/05 alijäämän toteutumaa on kuitenkin tarkistettu ylöspäin elokuun ilmoituksen jälkeen. Joulukuun 2005 talousarvion valmisteluraportin kanssa yhdenmukainen alijäämä on 3,3 prosenttia suhteessa BKT:hen.

[7] Katso http://www.ecfineuropa.cec/comm/economy_finance/about/activities/sgp/edp/com_rep_uk.pdf